<classify> SERIKALI imeanza kupitia upya kima cha chini cha mshahara wa Sh 100,000 kwa wafanyakazi wa sekta ya kilimo baada ya kukamilika uandaaji wa nyenzo za utafiti zitakazosaidia kubaini kiwango stahiki.Kauli hiyo ilitolewa jana jijini hapa na Katibu wa Bodi ya Mishahara Sekta Binafsi, Andrew Mwalwisi, akifungua Mkutano Mkuu wa Kazi wa Chama cha Wafanyakazi wa Mashambani na Kilimo TPAWU. Serikali inatambua changamoto itokanayo na kima cha chini cha mshahara kwa wafanyakazi wa sekta ya kilimo.Tayari Bodi ya Mishahara ya Sekta Binafsi imeshaundwa ambapo Desemba mwaka jana, tuliomba kupatiwa nyenzo za utafiti na serikali imekwishafanyia kazi mchakato huo, alisema.TPAWU inashughulikia wafanyakazi wa mashamba ya miwa na viwanda vyake, katani na mkonge, chai na viwanda vyake, mazao mchanganyiko, vyama vya ushirika, bodi za mazao na kampuni za ununuzi mazao, maua, matunda na mbogamboga na sekta isiyo rasmi.Utafiti utafanywa na bodi yenyewe kwa kupita kila eneo kufanya mapitio ya mishahara katika sekta binafsi na kubainisha kima cha chini cha mishahara ya wafanyakazi, alisema.Alisema sababu ya utafiti huo ni mfumo wa uwekaji kima cha chini cha mishahara kupitwa na wakati. Alieleza pamoja na kupitia mfumo huo, pia sheria na kanuni zilizobainika kuwa kandamizi kwa wafanyakazi, nazo zitarekebishwa ili kuweka mazingira bora na staha kazini.Pamoja na bodi kupitia marekebisho hayo, serikali itawashirikisha wadau wote ikiwemo vyama vya wafanyakazi ili kulinda maslahi ya wafanyakazi ambao ndio wazalishaji, alisema.Rais wa Shirikisho la Wafanyakazi Tanzania TUCTA, Tumaini Nyamhokya aliwataka wafanyakazi wa chama hicho kuepuka migogoro ya kutengenezwa ambayo inaathiri umoja na mshikamano na kuongeza kuwa endapo migogoro ikijitokeza ni muhimu ikatatuliwa kwenye vikao vya ndani badala ya kuitoa nje.Vyama vingine, mwenyekiti ana kundi lake, katibu ana kundi lake. Wanachama wamegawanyika, hawaelewi wawe wapi katika makundi hayo mawili huku jukumu la msingi la kutetea wafanyakazi, wameliacha, alieleza.Mwenyekiti wa TPAWU, Jaisi Kayela alisema chama kimekosa majibu kwa wanachama wake kuhusu lini kima cha chini kwenye sekta hiyo kitaongezwa. Alisema tangu Serikali ya Awamu ya Nne, kima cha chini kwa wafanyakazi mashambani kimekuwa Sh 100,000 ambapo hadi sasa hakijabadilishwa zaidi ya miaka minne iliyopita. Katibu Mkuu wa TPAWU, Kabengwe Ndebile alisema waajiri wamekuwa wakigoma kuongeza kima cha chini cha mishahara wakidai ndicho kilichopo kwa mujibu wa sheria.Yaani wakiongeza, wanaongeza kati ya Sh 1,000 hadi 7,000. Sasa mfanyakazi utamkuta analipwa Sh 104,000 au 101,000. Hii si sawa. Haikubaliki inatuumiza, alieleza.Chama hicho kina matawi 336, kamati za wanawake 212, na kamati za vijana 214, hivyo kinawakilisha wanachama 49, 852 wakiwemo wanaume 32,165 na wanawake 17, 682.  <topic>: kitaifa 